Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: Kérem, hogy az állampolgári jogok országgyűlési biztosáról szóló 1993. évi LIX. törvény 21.§ (2) bekezdése alapján
Paragraph Index: 1450

Kérem, hogy az állampolgári jogok országgyűlési biztosáról szóló 1993. évi LIX. törvény 21.§ (2) bekezdése alapján 30 napon belül szíveskedjen tájékoztatni a hatáskörébe tartozó ügyekben megtett intézkedéseiről. Kérem, hogy ezzel kapcsolatos esetleges véleményét is szíveskedjen megküldeni. Budapest, 1999. szeptember 15. Üdvözlettel: Dr. Majtényi László (513/A/1999) * * * [Állásfoglalás: a parkolóhelyeket üzemeltető cég törvényi felhatalmazás hiányában nem veheti igénybe a belügyminisztérium személyes adat nyilvántartásait] [...] [Tiszaújváros] Tisztelt Uram! Megkaptam levelét, amelyben — parkolási díj megfizetése miatt kezdeményezett bírósági eljárás kapcsán — kifogásolja a miskolci Városgazda kft. „törvénytelen, az adatvédelmi törvényt semmibe vevő”, személyes jogait sértő, adatait önkényesen felhasználó magatartását. Az adott üggyel kapcsolatos felháborodását megértve engedje meg, hogy néhány körülményről tájékoztassam. A miskolci Városgazda kft. adatkezelését — egy korábban hozzám érkezett beadvány kapcsán — április közepén munkatársaim a helyszínen vizsgálták. A vizsgálat feltárta, hogy a kft. a Miskolc Megyei Jogú Város Önkormányzata rendelete alapján végzi a fizető parkolási rendszer üzemeltetését, a rendeletben meghatározott díjak és pótdíjak beszedését. A 100%-os önkormányzati tulajdonban lévő Városgazda kft. a parkolási szabályokat megsértő gépjárművekről a fizetési felszólítás száma és a jármű rendszáma alapján nyilvántartást vezet, továbbá tárolja a helyszínen készített videofelvételeket. A helyszínen hagyott — fizetési felszólításhoz mellékelt — csekk megfizetése esetén a posta a befizetés tényéről ad tájékoztatást, így még a befizető neve sem kerül a kft.-hez. Nem fizetés esetén a kft. munkatársai a Polgármesteri Hivatalhoz juttatják el a rendszámok listáját. A városi jegyző — tévesen hivatkozva a vonatkozó jogszabályokra — kéri a Belügyminisztérium (BM) — Adatfeldolgozó Hivatal közlekedési nyilvántartó osztályától a gépjármű-tulajdonosok név- és lakcímadatait, amelyeket azután a kft.-hez továbbít. 2000/88/II. szám A kft. által működtetett számítógépes nyilvántartás és a videofelvételek kezelése megfelel az adatvédelmi előírásoknak. (A fentiekben ismertetett eljáráson túl például a „Fizetés” mező igenlő kitöltése után a rendszámhoz rendelt név- és lakcímadat automatikusan törlődik a számítógépes rendszerből.) A vizsgálatunk összességében azt állapította meg, hogy a gépjármű-tulajdonosok név- és lakcímadatait a városi jegyző szerezte meg jogellenesen. E gyakorlat megszüntetésére felszólítottuk jegyzőt, továbbá jeleztük a Belügyminisztérium fent említett nyilvántartó szervezetének, hogy a megfelelő törvényi felhatalmazás megszületéséig parkolással kapcsolatos adatkéréseket ne teljesítsenek. A Városgazda kft. ez idáig tehát a tulajdonos képviselőjétől kapta meg a parkolásért nem fizető gépjárművek tulajdonosaira (üzemeltetőire) vonatkozó név- és lakcímadatokat, amelyek alapján (az önkormányzati rendeletnek megfelelően) — minden jel szerint jogszerűen — érvényesíti polgári jogi igényét. A gépjárművekkel — így a parkolási díjak beszedésével — kapcsolatos adatkezeléseket a közeljövőben megszülető, a közúti közlekedés nyilvántartásáról szóló törvény fogja jogszerűvé (ezzel például az érintettek számára is ellenőrizhetővé) tenni. A parlamentben tárgyalás alatt lévő törvényjavaslat úgy fogalmaz, hogy: „A nyilvántartásból adatot igényelhet a polgár, jogi személy vagy jogi személyiséggel nem rendelkező szervezet jogának vagy jogos érdekének érvényesítése érdekében. [...] A kérelemnek tartalmaznia kell az adatfelhasználás céljának és jogalapjának igazolását valamint az adatigénylés tárgyának azonosításához elégséges adatokat. [...] A kérelem teljesítését meg kell tagadni, ha a kérelmező az adat felhasználásának célját, illetőleg jogalapját nem, vagy nem megfelelően igazolta.” Engedje meg, hogy a levelében felvetettekre utalva jelezzem: a személyes adatok védelméről és a közérdekű adatok

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes